Tomi' mami' ac cocon na oro wari' Jeju:
Wata' co Iri' Naran cwa' ta ac ca na.
Toha mi' inonon oro wari' pain ximicocon ma',
pain ca mi' toton pain ca taraju pa' wa oro caramaxicon Iri' Jam.
Wari' co ja' ja' napa' ma',
om pin na ca jitacat nein pain ximicon.
Xi toha mi' ara ton pain naran ne ca mi' non pain ca e' cara wa ta na ca tomi' tococwa ma'.
Wum pan na co tomi' hwet pan xijem parut ta ac cocon na oro fariseu.
Om ca na ne pain ca howa ac xima ta na ca tomi' cocon ma'.
Wata' paxi' na co tomi' hwet nuhu' pata' ac tococwa na.
Ane iri'o' ne ca tomi' hwet xuhu' ne.
Xi taxi' pan ara xije pain ca maqui' tain pawin ta.
Taxi' xije pain ca in mao tain ta' quem.
Wahu' iri na ne,
om ca taxi' mahu' pain ca maqui' ne.
Om ca taxi' mahu' pain ca mao ta' ta' quem.
Wahu' pain ca juiz hwe ma',
pain ca tomi' xo' hun wari' pain carawa ca ara ca ma',
je pain ca wum co em' ta hun ma',
an xiho' e' hwein ca coromicat nein ca wari' wa ta.
Wata' iri na ne,
om ca em' hwe ta camain' toton oro wari' ta.
Mo xi ac juiz ton wari' pain ca tomi' xo' ton pain carawa ca ara ca ma',
tomi' xo' ac ton xira.
Xi tomi' xica' pe ta' pain ca tomi' xo' ton ta.
Tomi' xiho' ara xi' napa' Te co hwet roron oro wari' ta napa' ma'.
Je ca xirao' pe ca hwanana nexi' Moisés cara pane,
pain ca tomi' ha' jein ta capari' pane.
Je ca tomi' ha' urut hwe ma' quem.
Ca' na ca xirao' pe ca Moisés pane:
Mo ta ma' 2 caca wari' co tomi' hwet xin nanain carawa ca querec caca ma',
mo ta an an ari ne ca tomi' nucucun ma',
hohot ac ne na pain ca howa tococwa.
Iri'o' na ca tomi' nucucun ta na ca xirao' pe nucun Moisés pane.
Je ca tomi' xuhu' ca' ac tococwa na.
Tomi' hwet xije pahu'.
Tomi' hwet ac capa' na Te co hwet roron oro wari' ta napa' pahu' quem na ca tomi' tococwa ma'.
Main ca pe ca cote ma quem ac cocon na.
Om ca querec pin' mahu' ta ac tococwa na.
Om ca querec pin' hun Te quem.
Mo xi querec pin' mahu',
querec pin' ac hun xira Te quem.
Je ca tomi' ca Jeju pain ca pijim' pe cain ca tao' caho' nein cote ne xiricon Iri' Jam pane.
Pijim' pe ja' pan nain pana ca to ne dinheiro ca mi' cocon Iri' Jam oro wari' ma'.
Na paxi' xiroron pain ca quep pe cocon pain i ma',
ane om quep cocon ne.
Xi maqui' querec ne xec nein ca wara coromicat an pe xo' ca Iri' Jam pain ca quep totoron ta con ta.
Tomi' mami' ac tococwa na:
Mao ta' ina ta ac tococwa na.
Pirao' xun paxi' mahu'.
Om ta mam' mahu'.
Cono' pa' e' ac hwein tara ca caracat nuhu'.
Om ta hwet ac mahu' pain ca pe ta' ta' quem na ca tomi' tococwa ma'.
Cain' cain' xira quem ac caca na oro taramaxicon nuxut pain ca judeu urut ca'.
To' pa' pin xije tara ron?
Je ca tomi' ac i ma' capari' pain ca om ta na cuhu' pain ca hwet xun mahu' pain ca pe ta' ta' ca' napari' ron na ca tomi' querec xucucun ma'.
Om na,
wari' nein macan' hwe ta ac tococwa na.
Wata' iri na ne,
wari' nein pawin ina.
Coromicat an xiho' huhun oro wari' nein macan' ca'.
Wata' iri na ne,
om ca coromicat an xiho' toton wari' nein macan'.
Je ca tomi' xuhu' ne,
pain ca cono' pa' e' jein ca caracat nuhu' xuhu' ne.
Iri'o' na ca tomi' xuhu' ca':
Mo ta om howa mahu' pain ca tomi' hwet xije pahu' ca',
cono' pa' e' ac hwein tara ca caracat nuhu' ta na ca tomi' tococwa ma'.
Cain' ca wari' ma quem ac cocon na.
Wara tomi' hwet xije pahu' pain cara pane,
pain ca xo' pijim' qui' xuhu' pane,
tomi' hwet taxipa' xije pahu' ac tococwa na.
Mija mija wet paxi' napa' oro ca tomi' xim xuhu' ca'.
Mija mija wet paxi' napa' oro ca tomi' xo' xim xuhu' pain oro carawa ca ara pan teretem hwe ma' quem,
pain ca em' hwe ta xim xuhu' ca' quem.
Ane noc tain ne.
Xi tomi' hwet e' ara xuhu' pain ca taraju ta' con Te co hwet roron oro wari' ta napa' ta.
Iri'o' na ca tomi' nucun quem.
Ac i ma' na ca tomi' tococwa ma'.
Om ca taraju pa' cacain ca tomi' nucun.
Om tara Iri' Jam co tomi' ca pain ca Te inon ta ca ma' nonon.
Je ca tomi' ca' tococwa ma':
An piri' xat iri xine pain ca Iri' Wari' ta' ca' ne.
An piri' xat iri xine pain pana ne,
pain ca to' pa' pin xim mahu' ma',
querec pin' ac mahu' tara pain ca tomi' iri'o' ta' ca',
pain ca tomi' hwet xije pahu' ca'.
Querec pin' ac mahu' tara pain ca om ara camain' tain ca param pan ne.
Querec pin' ac mahu' tara pain ca tomi' hwet e' tain ca tomi' xo' capa' Te.
Pe ho' napa' Te co hwet roron oro wari' ta napa'.
Om ca an pe pin capa'.
Xi om ne ca ara taxipa' ara tain oro carawa ca hohot non ta na ca tomi' tococwa ma'.
Tomi' iri nain i ma' ne,
ma' mija ac caca na oro wari' co howa nonon ma'.